**ОБРАЗЛОЖЕЊЕ**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење овог закона садржан је у одредби члана 97. став 1. тачка 17. Устава Републике Србије којом је утврђено да Република Србија уређује и обезбеђује друге односе од интереса за Републику Србију, у складу с Уставом.

**II. РАЗЛОЗИ ЗА ДОНОШЕЊЕ ЗАКОНА**

Једна од обавеза која произилази из чланства у Савету Европе (у даљем тексту: СЕ) је мултилатерално оцењивање спровођењa закона из области кривичне и финансијске регулативе у оквиру тела СЕ које се бави спречавањем прања новца и финансирања тероризма - Манивал (MoneyVal). Република Србија је тренутно у процесу евалуације од стране Комитета Манивал како би се утврдило да ли постоји потпуна усаглашеност домаћег система са међународним стандардима у области ограничавања располагања имовином терориста и лица која се доводе у везу са ширењем оружја за масовно уништење. Такође, задржавањем тренутног стања и нерегулисањем ове области законом Република Србија не би на адекватан начин одговорила међународним обавезама преузетим чланством у међународним организацијама и ратификацијом релевантних међународних правних аката.

Наиме, дошло је до промене у релевантним препорукама међувладине организације ФАТФ (Financial Action Task Force), што је условило да дође до измене у домаћем законодавству, како би Република Србија била позитивно оцењена од стране Манивала.

Имајући у виду уочени недостатак одређених законских одредби, потребно је хитно доношење измена и допуна Закона о ограничавању располагања имовином у циљу спречавања тероризма и ширења оружја за масовно уништење.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

Чланом 1. Предлога закона мења се члан 18. Закона, којим се уређује надлежност над применом одредаба овог закона, тако што се проширује и на надзорне органе из закона којим се уређује спречавање прања новца и финансирања тероризма.

Чланом 2. Предлога закона предвиђено је да закон ступа на снагу осмог дана од објављивања у „Службеном гласнику Републике Србијеˮ.

**IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА**

За спровођење овог закона није потребно обезбедити средства у буџету Републике Србије.

**V. АНАЛИЗА ЕФЕКАТА ЗАКОНА**

**Финансијски ефекти спровођења закона**

За спровођење овог закона није потребно обезбедити средства у буџету Републике Србије.

**На кога ће и како највероватније утицати решења у закону**

Решења утврђена у овом закону највише ће утицати на надзорне органе из закона којим се уређује спречавање прања новца и финансирања тероризма, с обзиром да ће имати у оквиру надзора додатне обавезе, али имајући у виду знање и искуство у овој области, предметни надзорни органи ће се врло брзо прилагодити новим решењима.

**Трошкови које ће примена закона створити грађанима и привреди**

Доношењем овог закона привреда и грађани неће бити изложени додатном трошку.

**Да ли позитивне последице доношења закона оправдавају трошкове**

Трошкови које послови ограничавања располагања имовином у циљу спречавања тероризма и ширења оружја за масовно уништење могу изазвати свакако су незнатни у односу на штету која може настати ако не поступа у складу са законом, а тиче се различитих мера и казни које се могу изрећи за кршење одредаба Закона и прописа донетих на основу Закона, укључујући и репутациони ризик.

**Да ли се законом подржава стварање нових привредних субјеката на тржишту и тржишна конкуренција**

Овај закон неће непосредно утицати на стварање нових привредних субјеката на тржишту и тржишну конкуренцију.

**Да ли су заинтересоване стране имале прилику да се изјасне**

Oдредбе овог закона које не представљају искључиво правноредакцијско усклађивање, биле су предмет консултација са релевантним заинтересованим странама.

**Мере које ће се током примене закона предузимати како би се постигло оно што се законом предвиђа**

Овим законом предвиђено је усклађивање прописа донетих на основу Закона, како би се обезбедила пуна примена нових решења. С тим у вези, надзорни органи ће ускладити акте за примену одредаба Закона са новим решењима.

**VI. ПРЕГЛЕД ОДРЕДБE ЗАКОНА О СПРЕЧАВАЊУ ПРАЊА НОВЦА И ФИНАНСИРАЊА ТЕРОРИЗМА КОЈA СЕ МЕЊА**

~~Члан 18.~~

~~Управа врши надзор над применом одредаба овог закона.~~

~~Ако Управа у вршењу надзора утврди постојање неправилности или незаконитости у примени овог закона, дужна је да:~~

~~1) захтева отклањање неправилности и недостатака у року који сама одреди;~~

~~2) поднесе захтев надлежном органу за покретање одговарајућег поступка;~~

~~3) предузме друге мере и радње за које је законом овлашћена.~~

ЧЛАН 18.

УПРАВА ВРШИ НАДЗОР НАД ПРИМЕНОМ ОВОГ ЗАКОНА.

НАДЗОР НАД ПРИМЕНОМ ОДРЕДАБА ОВОГ ЗАКОНА КОД ОБВЕЗНИКА У СМИСЛУ ЗАКОНА КОЈИМ СЕ УРЕЂУЈЕ СПРЕЧАВАЊЕ ПРАЊА НОВЦА И ФИНАНСИРАЊЕ ТЕРОРИЗМА ВРШЕ ОРГАНИ КОЈИ СУ У СКЛАДУ С ТИМ ЗАКОНОМ НАДЛЕЖНИ ЗА ВРШЕЊЕ НАДЗОРА НАД ПРИМЕНОМ ЗАКОНА КОЈИМ СЕ УРЕЂУЈЕ СПРЕЧАВАЊЕ ПРАЊА НОВЦА И ФИНАНСИРАЊА ТЕРОРИЗМА.

ОРГАНИ ИЗ СТ 1. И 2. ОВОГ ЧЛАНА ПРИЛИКОМ ВРШЕЊА НАДЗОРА СПРОВОДЕ ПРИСТУП ЗАСНОВАН НА ПРОЦЕНИ РИЗИКА.

АКО ОРГАНИ ИЗ СТ. 1. И 2. ОВОГ ЧЛАНА У ВРШЕЊУ НАДЗОРА, УТВРДЕ ПОСТОЈАЊЕ НЕПРАВИЛНОСТИ ИЛИ НЕЗАКОНИТОСТИ У ПРИМЕНИ ОВОГ ЗАКОНА, ДУЖНИ СУ ДА ПРЕДУЗМУ ЈЕДНУ ОД СЛЕДЕЋИХ МЕРА:

1) ЗАХТЕВАЈУ ОТКЛАЊАЊЕ НЕПРАВИЛНОСТИ И НЕДОСТАТАКА У РОКУ КОЈИ САМИ ОДРЕДЕ;

2) ПОДНЕСУ ЗАХТЕВ НАДЛЕЖНОМ ОРГАНУ ЗА ПОКРЕТАЊЕ ОДГОВАРАЈУЋЕГ ПОСТУПКА;

3) ПРЕДУЗМУ ДРУГЕ МЕРЕ И РАДЊЕ ЗА КОЈЕ СУ ЗАКОНОМ ОВЛАШЋЕНИ.

ОРГАН ИЗ СТАВА 2. И СТАВА 4. ТАЧКА 2) ОВОГ ЧЛАНА, УКОЛИКО НА ОСНОВУ ЗАКОНА ДАЈЕ ДОЗВОЛЕ ЗА РАД ОБВЕЗНИКА, ОДНОСНО ОВЛАШЋЕЊА ЗА ОБАВЉАЊЕ ПОСЛОВА ОБВЕЗНИКА, МОЖЕ ПРИВРЕМЕНО ИЛИ ТРАЈНО ДА ЗАБРАНИ ОБАВЉАЊЕ ДЕЛАТНОСТИ ОБВЕЗНИКА, ОДНОСНО ДА ОБВЕЗНИКУ ОДУЗМЕ ДОЗВОЛУ ИЛИ ОВЛАШЋЕЊЕ ЗА ОБАВЉАЊЕ ПОСЛОВА, У НАРОЧИТО ОПРАВДАНИМ СЛУЧАЈЕВИМА.

ПОРЕД МЕРА ИЗ СТАВА 4. ОВОГ ЧЛАНА, НАРОДНА БАНКА СРБИЈЕ ИЗРИЧЕ МЕРЕ И НОВЧАНЕ КАЗНЕ ОБВЕЗНИЦИМА НАД КОЈИМА ВРШИ НАДЗОР У СКЛАДУ СА ЗАКОНОМ КОЈИМ СЕ УРЕЂУЈЕ СПРЕЧАВАЊЕ ПРАЊА НОВЦА И ФИНАНСИРАЊА ТЕРОРИЗМА, ЧЛАНОВИМА ЊИХОВИХ ОРГАНА, ОВЛАШЋЕНОМ ЛИЦУ И/ИЛИ ЊЕГОВОМ ЗАМЕНИКУ КОД ТОГ ОБВЕЗНИКА, И ТО У СКЛАДУ СА ЗАКОНОМ КОЈИМ СЕ УРЕЂУЈЕ ПОСЛОВАЊЕ ТИХ ОБВЕЗНИКА И ЗАКОНОМ КОЈИМ СЕ УРЕЂУЈЕ СПРЕЧАВАЊЕ ПРАЊА НОВЦА И ФИНАНСИРАЊЕ ТЕРОРИЗМА.

НА ОБАВЕШТАВАЊЕ О ПРЕДУЗЕТИМ МЕРАМА У НАДЗОРУ ИЗ СТ. 1. И 2. ОВОГ ЧЛАНА, МЕЂУНАРОДНУ САРАДЊУ И РАЗМЕНУ ПОДАТАКА И ИНФОРМАЦИЈА НАДЗОРНИХ ОРГАНА ИЗ ТОГ СТАВА, ПРИЈАВЉИВАЊЕ КРШЕЊА ОДРЕДАБА ОВОГ ЗАКОНА И ОБАВЕШТЕЊЕ О ОДЛУЦИ ИЛИ ДРУГОЈ МЕРИ КОЈОМ СЕ ИЗРИЧЕ МЕРА ИЛИ КАЗНА ЗА КРШЕЊЕ ОДРЕДАБА ОВОГ ЗАКОНА ‒ СХОДНО СЕ ПРИМЕЊУЈУ ОДРЕДБЕ ЗАКОНА КОЈИМ СЕ УРЕЂУЈЕ СПРЕЧАВАЊЕ ПРАЊА НОВЦА.

ОРГАН ИЗ СТ. 1. И 2. ОВОГ ЧЛАНА МОЖЕ, САМОСТАЛНО ИЛИ У САРАДЊИ СА ДРУГИМ ОРГАНИМА, ДА ДОНЕСЕ ПРЕПОРУКЕ, ОДНОСНО СМЕРНИЦЕ ЗА ПРИМЕНУ ОДРЕДАБА ОВОГ ЗАКОНА.

ЧЛАН 2.

ОВАЈ ЗАКОН СТУПА НА СНАГУ ОСМОГ ДАНА ОД ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕ”.